text: প্রকাশ | ২৫ নভেম্বর ২০২১, ১১:৪৬
  বিশ্বব্যাপী গণতন্ত্র চর্চার গুরুত্ব তুলে ধরতে আন্তর্জাতিক গণতন্ত্র সম্মেলন আহ্বান করেছেন যুক্তরাষ্ট্রের প্রেসিডেন্ট জো বাইডেন। আগামী ৯ ও ১০ ডিসেম্বর ভার্চুয়ালি এই সম্মেলন অনুষ্ঠিত হবে। এতে ভারত-পাকিস্তানসহ ১১০ দেশের সঙ্গে তাইওয়ানকে আমন্ত্রণ জানিয়েছে যুক্তরাষ্ট্র। স্থানীয় সময় মঙ্গলবার আমন্ত্রিত দেশগুলোর তালিকা প্রকাশ করেছে দেশটির পররাষ্ট্র মন্ত্রণালয়। তবে এই তালিকায় নেই চীন ও রাশিয়ার নাম। এতে ক্ষুব্ধ হয়েছে দেশ দুটি। তালিকা প্রকাশের পর যুক্তরাষ্ট্রের কড়া সমালোচনা করেছে চীন ও রাশিয়া। এটা বিশ্বকে বিভক্ত করবে বলে মন্তব্য করেছে ক্রেমলিন। প্রতিবাদ জানিয়ে এর বিরোধিতার কথা জানিয়েছে বেইজিং।
  মঙ্গলবার যুক্তরাষ্ট্রের পররাষ্ট্র দপ্তরের ওয়েবসাইটে প্রকাশিত তালিকায় দেখা গেছে, প্রেসিডেন্ট ভ্লাদিমির পুতিনের রাশিয়া, প্রেসিডেন্ট শি জিনপিংয়ের চীন ও প্রেসিডেন্ট রিসেপ তায়েব এরদোয়ানের তুরস্ক দাওয়াত পায়নি। তবে আমন্ত্রণ পেয়েছে ইউক্রেন। যে দেশের সঙ্গে রাশিয়ার উত্তেজনা চলছে। গতকাল রাশিয়া অভিযোগ করেছে, যুক্তরাষ্ট্রের প্রেসিডেন্ট বাইডেনের আসন্ন গণতন্ত্র সম্মেলনের লক্ষ্য দেশগুলোকে বিভক্ত করা। ক্রেমলিনের মুখপাত্র দিমিত্রি পেশকভ বলেছেন, 'যুক্তরাষ্ট্রের দৃষ্টিতে যেসব দেশ ভালো আর যেসব দেশ খারাপ- তাদের মধ্যে নতুন বিচ্ছিন্নকারী রেখা তৈরি করা হচ্ছে।'
  যুক্তরাষ্ট্রের সর্বশেষ এই পদক্ষেপের বিরোধিতা করে চীন বলেছে, ভুল করেছে ওয়াশিংটন। আমরা এটার প্রতিবাদ করছি। সুস্পষ্টভাবে বিরোধিতা করি। তাইওয়ানকে স্বাধীন দেশ হিসেবে স্বীকৃতি না দিলেও তাদের সঙ্গে সামরিক ও বাণিজ্য সম্পর্ক বজায় রেখে চলে যুক্তরাষ্ট্র। তাইপের ওপর যে কোনো ধরনের জবরদস্তিমূলক পদক্ষেপের প্রতিবাদ করে থাকে ওয়াশিংটন।